Nuwe Covid-19-gevalle bly laag | Maroela Media
Daar is Vrydag weer net 1 400 nuwe gevalle van Covid-19 in die land aangemeld. Kenners was bekommerd dat groot byeenkomste oor Paasnaweek drastiese stygings in nuwe Covid-19-gevalle en uiteindelik 'n derde koronavirusgolf in Suid-Afrika tot gevolg sou hê.
Dit blyk egter dat die kurwe van nuwe infeksies die afgelope paar dae weer begin afplat het.
In 'n verklaring Vrydag sê die Wes-Kaapse regering ook dat nuwe gevalle, hospitaalopnames en sterftes in dié provinsie nou afgeplat het. "Dit beteken dat daar geen aanduiding is van 'n skerp styging in gevalle ná Paasnaweek óf enige aanduidings van 'n tweede golf nie," het Alan Winde, premier van die Wes-Kaap, Donderdag gesê.
Hy sê die aantal mense wat in die hospitaal opgeneem word of weens die virus sterf, bly ook min of meer dieselfde. Hospitale in die provinsie is almal tussen 60% en 90% vol, maar slegs tussen 10% en 20% van beddens wat spesifiek vir Covid-19-pasiënte geoormerk is, is tans in gebruik.
Die persentasie mense in die Wes-Kaap wat positief toets (3,9%) was op 9 April die laagste nog sedert die pandemie in Maart verlede jaar in Suid-Afrika uitgebreek het. Die provinsie het ook net een nuwe sterfgeval weens Covid-19 die afgelope 24 uur aangeteken. Die Wes-Kaap het wel tans die naasmeeste aktiewe gevalle (4 805). KwaZulu-Natal het die meeste, met 5 409 aktiewe gevalle hier aangemeld.
Nog 92 mense landwyd het sedert Donderdag hul lewe weens die virus verloor. Die meeste hiervan was in Noordwes (52), die Oos-Kaap (14) en Gauteng (12).
So dit was toe nie die Armageddon wat deur die bangbroeke voorspel is nie.
Onthou, liewer bang Jan as dooie Jan.
Armageddon was in Des 2020 en Jan 2021 en agv vlaag 1 en 2 se hoë sterftesyfers het mense hopelik geleer om sosiale afstandhouding en dra van maskers te handhaaf so nou bly infeksies laag.
Wat ons wel op kan staat maak, is dat daar hierdie winter bitter min indien enige griep of verkoue gevalle gaan wees. Die het reeds 'n jaar gelede wonderbaarlik van die toneel verdwyn.